Գարբինե Մուգուրուսա

**Գարբինե Մուգուրուսա Բլանկո** (, իսպաներեն՝ [ɡarβiɲe muɣuɾuθa], բասկերեն՝ [ɡarβiɲe muɣuɾuˌs̻a], ), վենեսուելական արմատներով իսպանացի պրոֆեսիոնալ թենիսիստուհի։ թենիսային մրցաշարերում ներկայացնում է Իսպանիան և պրոֆեսիոնալ է դարձել 2011 թվականին։ Հաղթանակ է հասել WTA 3 մրցաշարերում, այդ թվում 2016 թվականի Մեծ Սաղավարտի Ֆրանսիայի բաց առաջնությունում, որտեղ նա եզրափակիչում առավելության է հասել աշխարհի թիվ 1 ռակետ Սերենա Ուիլյամսի նկատմամբ։ Մեծ Սաղավարտի Փարիզի մրցաշարում հաղթանակի արդյունքում, Մուգուրուսան դարձել է երկրորդ թենիսիստը, ով ծնված լինելով 1990-ական թվականներին, կարողացել է շահել Մեծ Սաղավարտի մրցաշարի հաղթողի տիտղոս՝ Պետրա Կվիտովայից հետո, ով հաղթանակի էր հասել 2011 թվականի Ուիմբլդոնի մրցաշարում։ Ֆրանսիայի բաց առաջնությունից հետո Մուգուրուսան հասել է կարիերայում իր բարձրագույն վարկանիշին՝ աշխարհի թիվ 2 ռակետ։

Ունենալով անդրադարձից հզոր հարված և ագրեսիվ խաղաոճ, Մուգուրուսան առաջին հաջողության հասել է 2014 թվականի Ավստրալիայի բաց առաջնությունում՝ չորրորդ շրջան, որտեղ նրա ճանապարհը փակել է Կարոլին Վոզնյացկին։ Այնուհետև նա Սերենա Ուիլյամսին հաղթել է նույն տարվա Ֆրանսիայի բաց առաջնության երկրորդ շրջանում, աշխարհի ռիվ մեկ ռակետին հաղթելով երկու սեթում և հասնելով մինչև մրցաշարի քառորդ եզրափակիչ։ 2015 թվականին նա հաղթել է China Open մրցաշարում և հասել է կարիերայում առաջին եզրափակիչին Մեծ Սաղավարտի մրցաշարում՝ Ուիմբլդոնում։ 2015 թվականին նա նաև իրավունք է ստացել մասնակցելու WTA Ամփոփիչ մրցաշարին, որտեղ խմբային փուլում հաղթել է բոլոր երեք մրցակցուհիներին և կիսաեզրափակիչում զիջել Ագնեշկա Ռադվանսկայաին։

Մուգուրուսան հաջող ելույթներ է ունեցել նաև զուգախաղում, հաղթելով հինգ WTA մրցաշարերում, եզրափակիչ դուրս գալով 2015 թվականի WTA Ամփոփիչ մրցաշարում և հասնելով 2014 թվականի Ֆրանսիայի բաց առաջնության կիսաեզրափակիչ։ Այդ արդյունքներին նա հասել է իր հայրենակցուհի Կարլա Սուարես Նավարոյի հետ զույգով։

## Անձնական կյանք
Գարբինեի ծնողները ծնունդով տարբեր երկրներից են՝ մայրը՝ Սկարլետ Բլանկո, Վենեսուելայից է, իսկ հայրը՝ Խոսե Անտոնիո Մուգուրուսա, ծնունդով Բասկերի երկրից է։ Ինքը՝ Գարբինեն, ծնվել է Կարակասում։ Մինչև վեց տարեկան հասակը նրանք ապրել են Հարավային Ամերիկայում և միայն այնուհետև վերաբնակվել են Իսպանիայում։ Իսպանուհին ունի երկու եղբայր՝ Ասեր և Իգոր, ովքեր նրանից մեծ են 10 և 11 տարիներով։

Մուգուրուսան թենիս սկսել է խաղալ երեք տարեկան հասակում։ Իսպանիայում թենիսով շարունակվել է զբաղվել Բրուգերայի թենիսի ակադեմիայում՝ Բարսելոնայից ոչ հեռու։ Թենիսում նրա կուռքը Սերենա Ուիլյամսն է։ Սիրելի ծածկույթը հարդն է, սիրելի հարվածը՝ մատուցումը։

Գարբինեն տիրապատում է հզոր մատուցման և երկու ձեռքով էլ ուժեղ հարվածի։ Կորտում իսպանուհին նախընտրում է առավելագույն ագրեսիվ գործողություններ, նաև տիրապետելով խաղահրապարակում տեղաշարժվելու բավականին արագության։

## Մարզական կարիերա
### 2012-2013 թվականներ. Կարիերայի սկիզբ
Մոգուրուսան ուայլդ-քարտ է ստացել 2012 թվականի Մայամիի մրցաշարում՝ կարիերայում իր առաջին WTA մրցաշարում։ Այնտեղ նա երկրորդ և երրորդ շրջաններում առավելության է հասել աշխարհի նախկին 2-րդ ռակետ Վերա Զվոնարյովայի և աշխարհի նախկին թիվ 10 ռակետ Ֆլավիա Պենետայի նկատմամբ։ Սակայն չորրորդ շրջանում երկու սեթում պարտվել է մրցաշարի ապագա հաղթող Ագնեշկա Ռադվանսկայաին։

2013 թվականի Ինդիան Ուելսի «Մասթերս» մրցաշարում, որին Մուգուրուսան մասնակցելու իրավունք էր նվաճել որակավորման փուլը հաղթահարելուց հետո, հիմնական ցանցում հասել է մինչև չորրորդ շրջան, այնտեղ պարտվելով Անժելիկա Քերբերին։ Այնուհետև նա ուայլդ-քարտի է արժանացել WTA Premier Mandatory շարքի Մայամիի մրցաշարում՝ երկրորդ տարին անընդմեջ, որտեղ նա դուրս է եկել չորրորդ շրջան։ Մրցաշարում նա հաղթել է Կատերինա Սինյակովային, 23-րդ դասակարգված Անաստասիա Պավլյուչենկովային և 9-րդ դասակարգված Կարոլին Վոզնյացկիին։ Չորրորդ շրջանում նա պարտվել է 5-րդ դասակարգված Նա Լիին։

2013 թվականի Ուիմբլդոնի մրցաշարից հետո, որտեղ նա երկրորդ շրջանում պարտվել էր Եկատերինա Մակարովային, Մոգուրուսան վիրահատության է ենթարկվել ոտնաթաթի վրա և բաց թողել մրցաշրջանի մնացած մասը։ Տարին եզրափակել է որպես մենախաղի համաշխարհային դասակարգման թիվ 63 և զուգախաղի թիվ 153 ռակետ։

### 2014 թվական. Առաջին WTA մենախաղի տիտղոս և Մեծ Սաղավարտի մրցաշարի քառորդ եզրափակիչ
Մուգուրուսան մրցաշրջանը սկսել է Օքլենդի մրցաշարում ելույթներով, որտեղ հասել է քառորդ եզրափակիչ և այնտեղ պարտվել աշխարհի նախկին թիվ 1 ռակետ Վենուս Ուիլյամսին։ Հաջորդ շաբաթ Մուգուրուսան որակավորվել է Հոբարթի մրցաշարին և իր առաջին տիտղոսն է շահել WTA մենախաղի մրցաշարում, եզրափակիչում երկու սեթում հաղթելով Կլարա Զակոպալովային։
225px|մինի|աջից
Ավստրալիայի բաց առաջնությունում Մուգուրուսան երեք սեթում հաղթանակ է տարել 9-րդ դասակարգված Կարոլին Վոզնյացկիի նկատմամբ և կարիերայում առաջին անգամ հասել Մեծ Սաղավարտի մրցաշարի չորրորդ շրջան, որտեղ երկու սեթում պարտվել է 5-րդ դասակարգված Ագնեշկա Ռադվանսկայաին։ Զուգախաղում նա Արանչա Պարա Սանտոնհաի հետ միասին հասել են երկրորդ շրջան, որտեղ պարտվել են 8-րդ դասակարգված Ռաքել Կոպս-Ջոնս - Էբիգեյլ Սփիրս զույգին։

Thailand Open մրցաշարի առաջին շրջանում երեք սեթում Կիմիկո Դատեին պարտվելուց հետո Մուգուրուսան մենախաղի իր երկրորդ եզրափակիչ է հասել Brasil Tennis Cup մրցաշարում, որտեղ նա երեք սեթում պարտվել է Կլարա Զակոպալովային։ Այնուհետև Մուգուրուսան երկրորդ շրջանում պարտվել է Ինդիան Ուելսի և Մայամիի մրցաշարարում, սակայն քառորդ եզրափակիչ է հասել վերջինիս զուգախաղի մրցաշարում, որտեղ նա և իր խաղընկերուհի Կարլա Սուարես Նավարոն երեք սեթում պարտվել են 8-րդ դասակարգված Ռաքել Կոպս-Ջոնս - Էբիգեյլ Սփիրս զույգին։

Մուգուրուսան պարտվել է Monterrey Open մրցաշարի առաջին շրջանում և կիսաեզրափակիչ է հասել Marrakech Grand Prix մրցաշարում, որտեղ նա երկու սեթում պարտվել է մրցաշարի ապագա հաղթող Մարիա-Թերեզա Տորո Ֆլորին։ Այնուամենայնիվ, նրան և Ռոմինա Օպրանդիին հաջողվել է հաղթել զուգախաղի մրցաշարում՝ Կատաժինա Պիտեր-Մարյանա Զանևսկա զույգին երեք սեթում հաղթելով եզրափակիչում։ Madrid Open մրցաշարում Մուգուրուսան երկրորդ շրջանում պարտվել է Սամանտա Ստոսուրին, սակայն եզրափակիչ է դուրս եկել զուգախաղում՝ Կարլա Սուարես Նավարոյի հետ, որտեղ նրանք երկու սեթում պարտվել են 2-րդ դասակարգված իտալուհիներ Սառա Էրանիին և Ռոբերտա Վինչիին։

Internazionali BNL d'Italia մրցաշարի երկրորդ շրջանում Ֆրանչեսկա Սկիավոնեին պարտվելուց հետո Մուգուրուսան առաջին անգամ քառորդ եզրափակիչ է հասել խոշոր մրցաշարում՝ Ֆրանսիայի բաց առաջնությունում, որտեղ երկրորդ շրջանում առավելության է հասել աշխարհի առաջին ռակետ Սերենա Ուիլյամսի նկատմամբ, ինչը վերջինիս վատագույն արդյունքն էր Մեծ Սաղավարտի մրցաշարերում։ Մինչ քառորդ եզրափակիչ ոչ մի սեթ չզիջելով մրցակիցներին, Մուգուրուսան այնտեղ երեք սեթում պարտվել է մրցաշարի ապագա հաղթող Մարիա Շարապովային։ Մուգուրուսան նաև կիսաեզրափակիչ է դուրս եկել զուգախաղի մրցաշարում, որտեղ Կարլա Սուարես Նավարոյի հետ միասին երեք սեթում պարտվել են վերին դասակարգված Պեն Շուայ-Սու Վեյ Սե զույգին։ Այդ հաջող ելույթների արդյունքում Մուգուրուսան բարելավել է համաշխարհային դասակարգման մենախաղի և զուգախաղի վարկանիշները և տեղ զբաղեցրել, համապատասխանաբար, 27-րդ և 36-րդ հորիզոնականներում։

Մուգուրուսան խոտածածկի մրցաշրջանը սկսել է Rosmalen Grass Court Championships մրցաշարում, որտեղ նա հասել է մինչև քառորդ եզրափակիչ, սակայն պարտվել է ամեպիկուհի որակավորված Կոկո Վանդևենգեին երկու սեթում։ Ուիմբլդոնի մրցաշարում Մուգուրուսան 27-րդ դասակարգվածն էր, սակայն կրկին Վանդևենգեին պարտվել է առաջին շրջանում։ 16-րդ դասակարգված լինելով զուգախաղի մրցաշարում (Կարլա Սուարես Նավարոյի հետ, Մուգուրուսան և խաղընկերուհին հաղթել են Այլա Տոմյանովիչ-Քրիստինա ՄակՀեյլ, Մոնիկա Նիկուլեսկու-Կլարա Կոուկալովա զույգերի նկատմամբ և դուրս են եկել երրորդ շրջան, որտեղ երկու սեթում պարտվել են Անդրեա Պետկովիչ-Մագդալենա Ռիբարիկովա զույգին։

Մուգուրուսան հյուսիսամերիկյան հարդի մրցաշրջանը սկսել է Սթենֆորդի Stanford Classic մրցաշարում։ Նա երեք սեթում հաղթել է 6-րդ դասակարգված և գործող չեմպիոն Դոմինիկա Ցիբուլկովային և որակավորված Դանիելա Հանտուխովային և դուրս է եկել մրցաշարի քառորդ եզրափակիչ, որտեղ երկու սեթում պարտվել է 3-րդ դասակարգված Անժելիկա Քերբերին։ Զուգախաղում Կարլա Սուարես Նավարոյի հետ դասակարգված լինելով 3-րդ համարի տակ, նրանք հաղթել են Եվա Գրդինովա-Անդրեա Կլեպաչ, Կարոլին Գարսիա-Չժան Շուայ և երկրորդ դասակարգված Անաստասիա Ռոդիոնավա-Ալլա Կուդրյավցևա զույգերին և դուրս են եկել եզրափակիչ։ Եզրափակիչում նրանք երեք սեթում առավելության են հասել Պաուլա Կանիա-Կատերինա Սինյակովա զույգի նկատմամբ և տիրել են մրցաշարի հաղթողի տիտղոսին։ Հաջորդ շաբաթ Canadian Open մրցաշարում Մուգուրուսան առաջին շրջանում հաղթահարել է կանադացի Ստեֆանի Դյուբուայի արգելքը և հաջորդ շրջանում երեք սեթում զիջել է 4-րդ դասակարգված Մարիա Շարապովային։ Զուգախաղում Մուգուրուսա-Սուարես Նավարո զույգը երկրորդ շրջանում պարտվել է 2-րդ դասակարգված Սե Սու Վեյ-Պեն Շուայ զույգին։ Ցինցինատիի «Մասթերս» մրցաշարում Մուգուրուսան առաջին շրջանում պարտվել է գերմանացի Անիկա Բեկին, սակայն քառորդ եզրափակիչ է հասել զուգախաղում, որտեղ նա և Սուարես Նավարոն պարտվել են Կիմիկո Դատե-Անդրեա Հլավաչկովա զույգին։ Connecticut Open մրցաշարում Մուգուրուսան հաղթել է 7-րդ դասակարգված Սառա Էրանիին և չինուհի Պեն Շուային և դուրս եկել քառորդ եզրափակիչ, որտեղ նա երեք սեթում պարտություն է կրել իտալուհի Կամիլա Ջորջիից։ Նա Սուարես Նավարոն զուգախաղի մրցաշարի առաջին շրջանում պարտություն են կրել Մարինա Էրակովիչ-Արանչա Պարա Սանտոնհա զույգից։ Մուգուրուսայի հաջորդ մրցաշարը եղել է ԱՄՆ բաց առաջնությունը, որտեղ նա մրցակցել է որպես 25-րդ դասակարգված։ Այնուամենայնիվ, նա առաջին շրջանում երկու սեթում պարտվել է Միրյանա Լուչիչ-Բարոնիին։ Զուգախաղում նրանք (Կարլա Սուարես Նավարոյի հետ) հասել են երրորդ շրջան, ճանապարհին հաղթելով Ալիզե Կորնե-Կիրստեն Ֆլիպկենս և Մարինա Էրակովիչ-Արանչա Պարա Սանտոնհա զույգերին, սակայն պարտվել են Ուիլյամս քույրերին՝ Վենուս Ուիլյամսին և Սերենա Ուիլյամսին։
[275px|մինի|ձախից|Գարբինե Մուսուրուսան և [Կարոլին Վոզնյացկին Toray Pan Pacific Open մրցաշարում, 2014 թվական]]
Մուգուրուսան ասիական շրջանը սկսել է Տոկիոյի Pan Pacific Open մրցաշարում։ Նա հաղթել է Անաստասիա Պավլյուչենկովային, 4-րդ դասակարգված Ելենա Յանկովիչին և Կեյսի Դելակվային և դուրս է եկել կիսաեզրափակիչ, որտեղ նա երեք սեթում պարտվել է 2-րդ դասակարգված Կարոլին Վոզնյացկիին։ Մուգուրուսան եզրափակիչ է հասել մրցաշարի զուգախաղում, Սուարես Նավարոյի հետ միասին հաղթելով Անաստասիա Պավլյուչենկովա-Լյուսիա Շաֆարժովա, Յարմիլա Հայդիշովա-Արինա Ռոդիոնովա զույգերին, երկրորդ դասակարգվածներ Ռաքել Կոպս-Ջոնս - Էբիգեյլ Սփիրս զույգին և եզրափակիչում երկու սեթում պարտություն են կրել վերին դասակարգված Կարա Բլեյք-Սանիա Միրզա զույգից։ Այնուհետև Մուգուրուսան մրցակցել է Ուհանի մրցաշարում, որտեղ նա մենախաղում հասել է երրորդ շրջան, հաղթելով Մարիա Թերեզա Տորո Ֆլորին և աշխարհի 2-րդ ռակետ Սիմոնա Հալեպին։ Զուգախաղի երկրորդ շրջան են հասել նաև Սուարես Նավարոյի հետ զույգով՝ Մարիա Թերեզա Տորո Ֆլոր-Սիլվիա Սոլեր Էսպինոսա զույգի նկատմամբ հաղթանակից հետո, սակայն երկրորդ շրջանում ստիպված է եղել հրաժարվել պայքարից սրացած գաստրիտի պատճառով։ Հաջորդ շաբաթ Պեկինի China Open մրցաշարում Մուգուրուսան առաջին շրջանում երեք սեթում պարտվել է Եկատերինա Մակարովային, սակայն զուգախաղում Սուարես Նավարոյի հետ հասել են քառորդ եզրափակիչ։

Տարվա վերջին մրցաշարը եղել է WTA Ամփոփիչ մրցաշարը, որը տեղի է ունեցել Սոֆիայում, Բուլղարիա։ Չնայած խմբային փուլում Մուգուրուսան անպարտելի է մնացել՝ հաղթելով վերին դասակարգված Եկատերինա Մակարովային, 3-րդ դասակարգված Ֆլավիա Պենետային և 6-րդ դասակագված Ալիզե Կորնեին, Մուգուրուսան կիսաեզրափակիչում պարտվել է մրցաշարի ապագա հաղթող Անդրեա Պետկովիչին։ Մուգուրուսան տարին ավարտել է կարիերայի լավագույն վարկանիշային արդյունքով՝ տեղ զբաղեցնելով համաշխարհային դասակարգման աղյուսակի մենախաղի 21-րդ և զուգախաղի 16-րդ հորիզոնականներում։

### 2015 թվական. Առաջին Մեծ Սաղավարտի եզրափակիչ և առաջին Premier Mandatory մրցաշարի տիտղոս
[225px|մինի|աջից|Գարբինե Մուգուրուսան [2015 թվականի Ֆրանսիայի բաց առաջնությունում]]
2015 թվականի մրցաշրջանում Մուգուրուսայի առաջին մեկնարկը եղել է Բրիսբենի մրցաշարում, սակայն նա ստիպված է եղել հրաժարվել պայքարից ոտնաթաթի վնասվածքի պատճառով։ Հաջորդ շաբաթ Մուգուրուսան որոշել է չպաշտպանել Հոբարտի մրցաշարի տիտղոսը, այլ մասնակցել է Սիդնեյի մրցաշարին, որտեղ նա հասել է մինչև քառորդ եզրափակիչ, մրցաշարի ընթացքում առաջին անգամ հաղթանակ տանելով Ագնեշկա Ռադվանսկայաի նկատմամբ։ Ավստրալիայի բաց առաջնությունում նա հասել է մինչև չորրորդ շրջան՝ Մարինա Էրակովիչի, Դանիելա Հանտուխովայի և Թիմեա Բաչինսկիի նկատմամբ հաղթանակներ տանելուց հետո, սակայն այնտեղ երեք սեթում պարտվել է վերջնական արդյունքում մրցաշարի հաղթող Սերենա Ուիլյամսին։

Մուգուրուսան հաղթանակ է տարել 2015 թվականի Ֆեդերացիայի գավաթի Համաշխարհային II խմբի երկու մենախաղերում, հաղթելով Իրինա Կամելիա Բեգուին և աշխարտի 3-րդ ռակետ Սիմոնա Հալեպին, սակայն Իսպանիայի հավաքականը պարտություն է կրել 2-3 հաշվով՝ զուգախաղի որոշիչ մրցակցությունում Մուգուրուսայի և Անաբել Մեդինա Գարիգես զույգի պարտությունից հետո։ Դուբայի մրցաշարում Մուգուրուսան հասել է կարիերայում իր առաջին WTA Premier 5 մրցաշարի մենախաղի կիսաեզրափակիչ, մրցաշարի ընթացքում հաղթելով Յարմիլա Հայդաշովային, 12-րդ դասակարգված Ելենա Յանկովիչին, 5-րդ դասակարգված Ագնեշկա Ռադվանսկայաին և 13-րդ դասակարգված, իր խաղընկերուհի Կարլա Սուարես Նավարոյին, սակայն կիսաեզրափակիչում երեք սեթում պարտություն է կրել 17-րդ դասակարգված Կարոլինա Պլիշկովայից։ Նա Սուարես Նավարոյի հետ միասին դուրս է եկել նաև զուգախաղի մրցաշարի եզրափակիչ։ Հաջորդ շաբաթ, Դոհայի մրցաշարում, Մուգուրուսան առաջին շրջանում Կարլա Սուարես Նավարոյի հետ հանդիպման ժամանակ, առաջին սեթում հրաժարվել է մրցակցությունից։

Մարտին Մուգուրուսան Կարոլինա Պրիշկովային պարտվել է Ինդիան Ուելսի մրցաշարի երկրորդ շրջանում՝ առաջին շրջանում ամերիկուհի Իրինա Ֆալկոնիին հաղթելուց հետո։ Չնայած դրան, նա մրցաշարից հետո վարկանիշային աղյուսակում բարձրացել է մինչև 19-րդ հորիզոնական։ Երկու շաբաթ անց Մուգուրուսան հասել է մինչև Մայամիի մրցաշարի երրորդ շրջան, որտեղ Սեսիլ Կարատանչևայի նկատմամբ հաղթանակից հետո պարտվել է 11-րդ դասակարգված Սառա Էրանիին՝ առաջին սեթում հաղթանակի հասնելուց հետո։

Մուգուրուսան մինչև երկրորդ շրջան է հասել Ֆրանսիայի բաց առաջնությանը նախորդող գրունտային երեք մրցաշարերում։ Նա երկրորդ դասակարգված Սիմոնա Հալեպին պարտվել է Շտուտգարտի մրցաշարում, Կրիստինա Մլադենովիչին պարտվել է Մարաքեշի մրցաշարում և Սվետլանա Կուզնեցովայից պարտություն է կրել Մադրիդի մրցաշարում։ Մուգուրուսան և Սուարես Նավարոն երկրորդ տարին անընդմեջ եզրափակիչ են հասել Մադրիդի մրցաշարում, սակայն այնտեղ երեք սեթում պարտվել են Կեյսի Դելակուա-Յարոսլավա Շվեդովա զույգին։ Չնայած այդ անհաջողություններին, Մուգուրուսան Ֆրանսիայի բաց առաջնությունում երկրորդ անգամ անընդմեջ հասել է քառորդ եզրափակիչ։ Մրցաշարի ընթացքում նա հաղթել է Անժելիկա Քերբերին և Ֆլավիա Պենետային, սակայն քառորդ եզրափակիչում անհաղթատարելի արգելք է հանդիսացել Լյուսիա Շաֆարժովան։

Մուգուրուսան անհաջող մեկնարկ է վերցրել մրցաշրջանի խոտածածկի մրցաշարերում, պարտվելով Բիրմինգհեմի մրցաշարի առաջին շրջանում և Իսթբորնի մրցաշարի երրորդ շրջանում։ Այնուամենայնիվ, նա և Սուարես Նավարոն իրենց առաջին խոտածածկի մրցաշարի տիտղոսն են նվաճել Բիրմինգհեմում, եզրափակիչում երկու սեթում հաղթելով Անդրեա Հլավաչկովային և Լյուսիա Գրադեցկայաին։ Ուիմբլդոնի մրցաշարում Մուգուրուսան երրորդ շրջանում պարտության է մատնել 10-րդ դասակարգված Անժելիկա Քերբերին, չորրորդ շրջանում հաղթել է 5-րդ դասակարգված Կարոլին Վոզնյացկիին և քառորդ եզրափակիչում հաղթել է 15-րդ դասակարգված Թիմեա Բաչինսկիին։ Կիսաեզրափակիչում նրա մրցակցուհին 13-րդ դասակարգված Ագնեշկա Ռադվանսկայան էր, որին նա պայքարից դուրս է թողել երեք սեթում և կարիերայում առաջին անգամ դուրս է եկել Մեծ Սաղավարտի մրցաշարի եզրափակիչ։ Տիտղոսի համար մրցախաղում նա աշխարհի թիվ 1 ռաեկտ Սերենա Ուիլյամսին պարտվել է երկու սեթում։ Մրցաշարից հետո Մուգուրուսան առաջին անգամ մտել է համաշխարհային դասակարգման Թոփ 10-յակ՝ տեղ զբաղեցնելով WTA վարկանիշային աղյուսակի 9-րդ հորիզոնականում։

ԱՄՆ բաց առաջնության նախապատրաստման շրջանում Մուգուրուսան հաջողությունների չի հասել, պարտվելով Տորոնտոյի և Ցինցինատիի մրցաշարերի մեկնարկներում՝ Լեսյա Ցուրենըոյին և Յարոսլավա Շվեդովային։ ԱՄՆ բաց առաջնության մրցաշարի առաջին շրջանում նա հաղթել է գերմանացի Կարինա Վիթհոֆին։ Սակայն հաջորդ փուլում նա երեք սեթում պարտվել է Յոհաննա Կոնտաին, մրցախաղում, որը տևել է 3 ժամ 23 րոպե՝ ամենաերկար կանանց մենախաղը մրցաշարի պատմության ընթացքում 1970 թվականին թայ-բրեյքը մտցնելուց ի վեր։

Մուգուրուսան ասիական մրցաշարերում մեկնարկել է Տոկիոյի Pan Pacific Open-ում, որտեղ նա հաջողությամբ հասել է մինչև քառորդ եզրափակիչ, որտեղ պարտվել է Բելինդա Բենչիչին։ Ուհանի մրցաշարում Մուգուրուսան երկրորդ մրցաշարում անընդմեջ հասել է քառորդ եզրափակիչ՝ Սլոան Սթիվենսի և Անա Իվանովիչի նկատմամբ հաղթանակներից հետո։ Այնուհետև նա առավելության է հասել Աննա Կարոլինա Շմիդլովայի և Անժելիկա Քերբերի նկատմամբ և դուրս եկել եզրափակիչ։ Եզրափակիչում նա մրցակցել է Վենուս Ուիլյամսի հետ, սակայն երկրորդ սեթում ստիպված է եղել դադարեցնել պայքարը ոտնաթաթի վնասվածքի պատճառով։ Մրցաշարից արդյունքում Մուգուրուսան առաջին անգամ կարողացել է տեղ գրավել ուժեղագույն թենիսիստուհիների Թոփ 5-ում։ Պեկինի China Open մրցաշարում Մուգուրուսան առաջին երկու շրջաններում հաղթել է Իրինա Ֆալկոնիին և Միրյանա Լուչիչ Բարոնիին և դուրս եկել քառորդ եզրափակիչ։ Քառորդ եզրափակիչում հաղթանակը Մուգուրուսային թույլ կտար առաջին անգամ մասնակցութուն ունենալ WTA Ամփոփիչ մրցաշարում։ Բեթանի Մաթեկ Սանդսի նկատմամբ հաղթանակը քառորդ եզրափակիչում նրան դարձրել է առաջին իսպանացի թենիսիտուհին, 2001 թվականին Արանչա Սանչես Վիկարիոյից հետո, ով մրցակցել է տարվա ամփոփիչ մրցաշարին։ Կիսաեզրափակիչում նա հաղթել է 4-րդ դասակարգված Ագնեշկա Ռադվանսկայաին և կարիերայում առաջին անգամ դուրս եկել Premier Mandatory մրցաշարի եզրափակիչ։ Ռադվանսկայաի նկատմամբ հաղթանակը նրան թույլ է տվել վարկանիշային աղյուսակում բարձրանալ 4-րդ հորիզոնական։ Եզրափակիչում Մուգուրուսան հաղթանակ է տարել 12-րդ դասակարգված Թիմեա Բաչինսկիի նկատմամբ և հասել կարիերայում իր ամենամեծ հաջողությանը՝ WTA Premier Mandatory մրցաշարի հաղթողի տիտղոսին։

Այնուհետև Մուգուրուսան ուղևորվել է Սինգապուր՝ WTA Ամփոփիչ մրցաշար։ Խմբային փուլում նա հաղթանակներ է տարել Պետրա Կվիտովայի, Անժելիկա Քերբերի և Լյուսիա Շաֆարժովայի նկատմամբ և դուրս եկել կիսաեզրափակիչ, որտեղ նա պարտություն է կրել Ագնեշկա Ռադվանսկայաից։ Մուգուրուսան Սինգապուրում մասնակցություն է ունեցել նաև զուգախաղի մրցաշարին, որտեղ իր խաղընկերուհի Կարլա Սուարես Նավարոյի հետ դուրս է եկել եզրափակիչ։ Եզրափակիչում նրանք պարտվել են 1-ին դասակարգված Մարտինա Հինգիս-Սանիա Միրզա զույգին։

### 2016 թվական. Ֆրանսիայի բաց առաջնության չեմպիոն և նորամուտ Թոփ 2
[225px|մինի|ձախից|Գարբինե Մուգուրուսան [2016 թվականի Ֆրանիսայի բաց առաջնությունում հաղթանակից հետո]]
Մուգուրուսան իր մրցաշրջանը սկսել է Բրիսբենի մրցաշարում, որտեղ նա առաջին իսկ շրջանում հեռանում է մրցաշարից վնասվածքի պատճառով։ Հաջորդ մրցաշարը եղել է Ավստրալիայի բաց առաջնությունը, որտեղ նա հասել է մինչև երրորդ շրջան՝ նախորդ երկուսում հաղթանակներ տանելով Անեթ Կոնտավեյթի և Կիրստեն Ֆլիպկենսի նկատմամբ։ Երրորդ շրջանում նա պարտվել է Բարբորա Ստրիցովային։ Ֆեդերացիայի գավաթում Մուգուրուսան օգնել է Իսպանիայի հավաքականին հաղթելու Սերբիայի ընտրանում՝ հաղթանակներ տանելով Իվանա Յորովիչի և Ելենա Յանկովիչի նկատմամբ։

Դուբայի մրցաշարում Մուգուրուսան երկրորդ շրջանում պարտվել է Էլինա Սվիտոլինային։ Նրա հաջորդ մրցաշարը եղել է Դոհայում, որտեղ նա հասել է տարվա ընթացքում առաջին քառորդ եզրափակիչ, պարտության մատնելով Նաո Հիբինոյին և Թիմեա Բաբոշին, սակայն երեք սեթում պարտվել է Անդրեա Պետկովիչին։ Այնուհետև նա խաղացել է Ինդիան Ուելսի մրցաշարում, որտեղ մեկնարկային խաղում պարտվել է Քրիստինա ՄակՀեյլին։ Miami Open մրցաշարում նա երեք սեթում հաղթել է Դոմինիկա Ցիբուլկովային, երկու սեթում Նիկոլ Գիբսին և չորրորդ շրջանում պարտություն է կրել Վիկտորիա Ազարենկայից՝ երկու թայ-բրեյքներում։

Մուգուրուսան գրունտային շրջանի մեկնարկը սկսել է Իտալիայի հավաքականի դեմ Ֆեդերացիայի գավաթի խաղում։ Այնտեղ նա հաղթանակներ է տարել Ֆրանչեսկա Սկիավոնեի և թիվ 7 ռակետ Ռոբերտա Վինչիի նկատմամբ և Իսպանիայի հավաքականին օգնել է հաջորդ տարի ելույթ ունենալ Համաշխարհային խմբում։ Այնուհետև նա խաղացել է Շտուտգարտի մրցաշարում, որտեղ հասել է տարվա մեջ երկրորդ քառորդ եզրափակիչին՝ պարտվելով Պետրա Կվիտովային։ Մադրիդի մրցաշարում նա երկրորդ շրջանում պարտվել է Իրինա Կամելիա Բեգուին։ Այնուհետև մրցաշարջանում առաջին WTA մրցաշարի կիսաեզրափակիչ է հասել Հռոմի մրցաշարում՝ 11-րդ դասակարգված Թիմեա Բաչինսկիին քառորդ եզրափակիչում հաղթելուց հետո։ Սակայն կիսաեզրափակիչում նա երկու սեթում պարտվել է Մեդիսոն Կիսին։

Ֆրանսիայի բաց առաջնությունում Մուգուրուսան անսպասելիորեն մեծ հաջողության է հասել և շահել մրցաշարի հաղթողի և Մեծ Սաղավարտի մրցաշարերում իր առաջին տիտղոսը։ Նա առաջին շրջանում առաջին սեթը պարտվել է Աննա Կարոլինա Շմիդլովային, սակայն մրցախաղը շահել է երեք սեթում։ Դրանից հետո նա հեշտությամբ հասել է մինչև մրցաշարի եզրափակիչ՝ կարիերայում երկրորդ եզրափակիչը Մեծ Սաղավարտի մրցաշարերում, ոչ մի սեթ չպարտվելով հետագա հինգ հանդիպումներում, այդ թվում Սվետլանա Կուզնեցովային չորրորդ շրջանում։ Քառորդ եզրափակիչում նա հաղթել է Շելբի Ռոջերսին և կիսաեզրափակիչում առավելության է հասել Սամանտա Ստոսուրի նկատմամբ։ Եզրափակիչում նրա մրցակիցը աշխարհի թիվ 1 ռակետ և մրցաշարի 1-ին դասակարգված Սերենա Ուիլյամսի հետ՝ նախորդ տարվա Ուիմբլդոնի մրցաշարի եզրափակիչի ռևանշ-մրցախաղը։ Մուգուրուսան հաղթանակ է տարել երկու սեթում և շահել կանանց մենախաղի կարիերայի իր գլխավոր տիտղոսը։ Մրցաշարում հաղթանակից հետո նա 2016 թվականի հունիսի 6-ին WTA վարկանիշային աղյուսակում բարձրացել է կարիերայում իր բարձրագույն հորիզոնականը՝ աշխարտի թիվ 2 ռակետ։ Նա առաջին իսպանուհի թենիսիստուհին է, ով 1998 թվականին Արանչա Սանչես Վիկարիոյի հաղթանակից հետո կարողացել է տիտղոս շահել Մեծ Սաղավարտի մրցաշարում։

Մուգուրուսան խոտածածկի շրջանը սկսել է հայրենի Մալյորկայի մրցաշարում մրցելույթներով, որտեղ նա 1-ին դասակարգվածն էր։ Այնուամենայնիվ, նա առաջին շրջանում երկու սեթում պարտություն է կրել Կիրստեն Ֆլիպկենսից՝ առաջին շրջանում դուրս մնալով արդեն տարվա ընթացքում երրորդ մրցաշարում և երկրորդ անգամ պարտություն կրելով Ֆլիպկենսից։ Մուգուրուսան Ուիմբլդոնի մրցաշարում մեկնարկել է որպես 2-րդ դասակարգված՝ հույս ունենալով վարկանիշային աղյուսակի վերին հորիզոնականը շահել Սերենա Ուիլյամսից։ Չնայած Մուգուրուսան մեկնարկային խաղում հաղթել է Կամիլա Ջորջիին, այնուամենայնիվ, երկրորդ շրջանում պարտվել է Յանա Չեպելովային։ Չկարողանալով պաշտպանել նախորդ տարվա եզրափակիչի վարկանիշային միավորները, Մուգուրուսան դասակարգման աղյուսակում իջել է 3-րդ հորիզոնական։ Օգոստոսին նա մասնակցել է Ռիո դե Ժանեյրոյի Օլիմպիական խաղերին։ Առաջին շրջանում նա հաղթել է ռումինուհի Անդրեա Միտուին և երկրորդ շրջանում՝ Նաո Հիբինոյին։ Երրորդ շրջանում Մուգուրուսան պարտություն է կրել մրցաշարի ապագա հաղթող և ոսկե մեդալակիր Մոնիկա Պյուիգին Պուերտո Ռիկոյից։ Զուգախաղի մրցաշարում նա համագործակցել է Կարլա Սուարես Նավարոյի հետ և հասել են մինչև քառորդ եզրափակիչ, որտեղ պարտվել են Օլիմպիական խաղերի ապագա ոսկե մեդալակիրներ Եկատերինա Մակարովա-Ելենա Վեսնինա զույգին։

Օլիմպիադայից հետո Մուգուրուսան մասնակցել է Ցինցինատիի մրցաշարին, որտեղ դասակարգված էր 4-րդ համարի տակ։ Երկրորդ շրջանում նա հաղթել է Կոկո Վանդևենգեին, երրորդ շրջանում առավելության հասել 16-րդ դասակարգված Անաստասիա Պավլյուչենկովայի նկատմամբ։ Քառորդ եզրափակիչում Թիմեա Բաբոշին հաղթելուց հետո Մուգուրուսան դուրս է եկել կիսաեզրափակիչ, որտեղ, սակայն, երկու սեթում պարտվել է մրցաշարի ապագա հաղթող, 15-րդ դասակարգված Կարոլինա Պլիշկովային։

ԱՄՆ բաց առաջնությունում Մուգուրուսան դասակարգված էր 3-րդ համարի տակ և առաջին շրջանում երեք սեթում հաղթել է Էլիս Մերտենսին։ Երկրորդ շրջանում նա երկու սեթում պարտվել է Անաստասիա Սևաստովային։

Տոկիոյի մրցաշարում նա դասակարգված էր 1-ին համարի տակ և երկրորդ շրջանում ռևանշ է վերցրել ԱՄՆ-ու իրեն պարտության մատնած Անաստասիա Սևաստովայից, հաղթելով նրան երկու սեթում։ Քառորդ եզրափակիչում նա երեք սեթում պարտվել է Էլինա Սվիտոլինային։ Ուհանի մրցաշարում նա դասակարգված էր 2-րդ համարի տակ, սակայն երկրորդ շրջանում պարտվել է Ելենա Յանկովիչին։ Հոկտեմբերին նա մասնակցել է Պեկինի մրցաշարին, որտեղ 2-րդ դասակարգվածն էր։ Առաջին շրջանում Մուգուրուսան հաղթել է Իրինա Կամելիա Բեգուին, իսկ երկրորդում՝ Յուլիա Պուտինցևային։ Երրորդ շրջանում նա երկու սեթում պարտվել է Պետրա Կվիտովային։

Այնուհետև Մուգուրուսան մասնակցել է Լինցի մրցաշարին, որտեղ առաջին երկու շրջաններում հաղթանակներ է տարել Կայլա Բույուկակչայի և Մոնիկա Նիկուլեսկուի նկատմամբ, իսկ քառորդ եզրափակիչի երրորդ սեթում հրաժարվել է Վիկտորիա Գոլուբիչի հետ պայքարից՝ վնասվածքի պատճառով։

Հոկտեմբերի վերջին Մուգուրուսան մասնակցել է WTA Ամփոփիչ մրցաշարին, որտեղ ընդգրկված էր Սպիտակ խմբում՝ Ագնեշկա Ռադվանսկաի, Կարոլինա Պլիշկովայի և Սվետլանա Կուզնեցովայի հետ։ Խմբային փուլում նա երկու սեթում պարտվել է Ռնդվանսկաին և Պլիշկովային և երեք սեթում հաղթել է Կուզնեցովային, սակայն դուրս է մնացել մրցաշարից։

## Կարիերայի վիճակագրություն

### Մեծ Սաղավարտի մրցաշարերի եզրափակիչներ
#### Մենախաղ 2 (1 տիտղոս, 1 պարտություն)

## Մեծ Սաղավարտի մրցաշարերի վիճակագրություն
### Մենախաղ

### Զուգախաղ

## Ծանոթագրություններ

## Արտաքին հղումներ
* Գարբինե Մուգուրուսայի անձնական կայք 
* Գարբինե Մուգուրուսան WTA կայքում
* Գարբինե Մուգուրուսայի պրոֆիլը ITF պատանեկական կայքում 
* Գարբինե Մուգուրուսան ITF կայքում 
* Գարբինե Մուգուրուսան Ֆեդերացիայի գավաթի մասնակցի կայքում 

Կատեգորիա:ԱՄՆ-ի թենիսի բաց առաջնություն
Կատեգորիա:Ավստրալիայի թենիսի բաց առաջնություն
Կատեգորիա:Իսպանացի թենիսիստներ
Կատեգորիա:Կարակաս քաղաքում ծնվածներ
Կատեգորիա:Մեծ սաղավարտի (թենիս) մրցաշարեր
Կատեգորիա:Ուիմբլդոնի մրցաշար
Կատեգորիա:Վենեսուելայում ծնվածներ
Կատեգորիա:Ֆրանսիայի թենիսի բաց առաջնություն